Det gælder om at være forsigtig, hvis man bevæger sig ud i trafikken tirsdag morgen. Nordjylland vågner nemlig op til glatte veje. Og det gælder for hele landsdelen. - Man skal være meget forsigtig, hvis man skal ud i morgentrafikken, for der er frostgrader fra morgenstunden, lyder det fra vejrvært hos TV2 Vejret, Per Christiansen. Derfor kan det være en god idé at køre hjemmefra i lidt god tid, så man kan være sikker på at have tid nok til at tage turen til arbejde eller børnenes skole i et roligt og forsvarligt tempo. I løbet af tirsdagen vil det blive varmere, men derfor skal man stadig være opmærksom, når man bevæger sig ud i trafikken. - Der vil være en til to plusgrader på termometeret i løbet af dagen, men på vejbanerne vil der være frost, og det vil give glatte veje hele dagen, siger Per Christiansen. Således er opfordringen til at passe på i trafikken givet videre.

Opsummering:
Selvom temperaturen vil vise én til to grader, så vil der hele tirsdagen være glatte veje i hele Nordjylland.